“มันนี่เอ็กซ์โป” ฟุ้งงานปีนี้คึกเงินสะพัด ยอดขอสินเชื่อบ้านพุ่งกว่า 5.2 หมื่นลบ.
"มันนี่เอ็กซ์โป" ฟุ้งงานปีนี้คึกเงินสะพัด ยอดขอสินเชื่อบ้านพุ่งกว่า 5.2 หมื่นลบ.
17 พ.ค. 2559

นายสันติ วิริยะรังสฤษฎ์ ประธานจัดงานมหกรรมการเงิน Money Expo เปิดเผยว่า งานมหกรรมการเงิน ครั้งที่ 16 Money Expo 2016 ซึ่งจัดขึ้นในแนวคิด “Digital Life Digital Money ชีวิตดิจิทัล การเงินดิจิทัล”  ระหว่างวันที่ 12-15 พฤษภาคม 2559 ที่ผ่านมาประสบความสำเร็จอย่างสูงอีกปี โดยมีประชาชนและผู้ประกอบการจำนวนมากเดินทางเข้าชมงานมากกว่า 900,000 คน  มีผู้สมัครใช้บริการทางการเงินในงาน ทั้งสินเชื่อ เงินฝาก เงินลงทุน ประกันชีวิต ประกันภัย บริการอินเตอร์เน็ตแบงก์กิ้ง โมบายล์แบงก์กิ้ง และดาวน์โหลดแอพพลิเคชั่นการเงินต่าง ๆ รวมกว่า 169,000 ราย ส่งผลให้มียอดธุรกรรมการเงินสะพัดกว่า 85,000 ล้านบาท
ด้านนางสาวภาคนี วิริยะรังสฤษฎ์ รองประธานจัดงาน เปิดเผยว่า สินเชื่อบ้านที่ธนาคารพาณิชย์และธนาคารรัฐแข่งขันกันอย่างหนักในด้านอัตราดอกเบี้ย โดยมีให้เลือกตั้งแต่อัตราดอกเบี้ย 0% นาน 3-6 เดือน  อัตราดอกเบี้ย 0.25% นาน 6 เดือน ไปจนถึงอัตราดอกเบี้ย 0.99% ต่อปี นาน 9 เดือน บางธนาคารรู้ผลการอนุมัติภายในเวลา 90 นาที รวมทั้งการยกเว้นค่าธรรมเนียมต่างๆ เฉพาะในงานนี้ ทำให้ยอดสินเชื่อบ้านมาเป็นอันดับ 1 ด้วยยอดเงินกว่า 52,000 ล้านบาท
อันดับ 2 เป็นสินเชื่อเอสเอ็มอี รวมวงเงินกู้และยอดค้ำประกันสินเชื่อกว่า 19,200 ล้านบาท ,อันดับ 3 เป็นเงินฝาก ปีนี้ทำสถิติยอดเงินฝากทะลุ 5,100 ล้านบาท เป็นครั้งแรก จากโปรโมชั่นเงินฝากดอกเบี้ยสูงของธนาคารต่าง ๆ ที่นำมาแข่งขันกันในงาน โดยเฉพาะธนาคารออมสิน มีโปรโมชั่นเงินฝาก 103  วัน ดอกเบี้ย 4.25% ต่อปี ส่งผลให้มีประชาชนมาเข้าคิวตั้งแต่เช้าทุกวัน
อันดับ 4 เป็นการลงทุนในกองทุนรวมวงเงินกว่า 1,800 ล้านบาท ,อันดับ 5 เป็นการลงทุนซื้อประกันชีวิตและประกันวินาศภัย คิดเป็นทุนประกันกว่า 1,700 ล้านบาท และอันดับ 6 เป็นการขายสินทรัพย์รอการขาย (NPA) กว่า 1,400 ล้านบาท
สำหรับบริการทางการเงินการลงทุนอื่น ๆ ในงาน ก็มีผู้ลงทุนและสมัครใช้บริการเป็นจำนวนมาก เช่น บัตรเครดิต 21,766 ใบ โดยรู้ผลอนุมัติพร้อมรับบัตรได้ทันทีภายในเวลา 1 ชั่วโมง สินเชื่อบุคคล สินเชื่อเงินสด และบัตรกดเงินสด มีผู้สมัครใช้บริการเป็นจำนวนมากกว่า 18,000 ราย วงเงินกว่า 900 ล้านบาท
นอกจากนี้ในส่วนที่กรมบังคับคดี ซึ่งมาร่วมงาน มหกรรมการเงิน Money Expo เป็นครั้งแรก เพื่อให้บริการไกล่เกลี่ยลูกหนี้ของธนาคาร สถาบันการเงิน และบัตรเครดิต  ซึ่งกรมบังคับคดีสามารถไกล่เกลี่ยข้อพิพาทชั้นบังคับคดีจบภายในงาน 4 วัน คิดเป็นมูลค่าทุนทรัพย์รวมกว่า 80 ล้านบาท
ขณะที่ปีนี้ผู้เข้าชมงานยังสมัครใช้บริการ อินเตอร์เน็ตแบงกิ้ง โมบายล์แบงกิ้ง จากธนาคารและสถาบันการเงินที่ให้บริการในงาน รวมทั้งดาวน์โหลดแอพพลิเคชั่นทางการเงินใหม่ ๆ ในโซน FinTech &amp; Startup รวมทั้งสิ้นกว่า 60,000 บัญชี ขณะเดียวกัน Dreamaker ที่ออกบูธในโซน Fintech&amp;Startup ยังประสบความสำเร็จในการระดมทุนผ่าน Crowdfunding  โดยการออกหุ้น (Equity based) ขายให้กับผู้ลงทุนในงาน 30 ราย รวมเงินที่ระดมได้ในงาน 5 ล้านบาท 
 
 
 